CELEX: 32014R0494
Language: hr
Date: 2014-05-13 00:00:00
Title: Provedbena uredba Komisije (EU) br. 494/2014 оd 13. svibnja 2014. o izmjeni Priloga V. Uredbi (EZ) br. 136/2004 u pogledu uvjeta uvoza i popisa zemalja iz njezina članka 9.  Tekst značajan za EGP

14.5.2014   
            
            
               HR
            
            
               Službeni list Europske unije
            
            
               L 139/11
            
         PROVEDBENA UREDBA KOMISIJE (EU) br. 494/2014
   оd 13. svibnja 2014.
   o izmjeni Priloga V. Uredbi (EZ) br. 136/2004 u pogledu uvjeta uvoza i popisa zemalja iz njezina članka 9.
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 19. stavak 1.,
   budući da:
   
               (1)
            
            
               Direktivom Vijeća 97/78/EZ utvrđena su načela organizacije veterinarskih pregleda proizvoda koji ulaze u Uniju iz trećih zemalja.
            
         
               (2)
            
            
               Člankom 19. stavkom 1. te Direktive utvrđeno je da Komisija sastavlja popis biljnih proizvoda koji podliježu veterinarskim pregledima na graničnim postajama i popis trećih zemalja koje mogu biti ovlaštene za izvoz tih biljnih proizvoda u Uniju.
            
         
               (3)
            
            
               U skladu s tim, u Prilogu IV. Uredbi Komisije (EZ) br. 136/2004 (2) sijeno i slama navedeni su kao biljni proizvodi podložni veterinarskim pregledima na graničnim postajama, a u dijelu I. Priloga V. toj Uredbi navedene su zemlje iz kojih su države članice ovlaštene uvoziti sijeno i slamu.
            
         
               (4)
            
            
               Ukrajina je nedavno zatražila ovlaštenje za izvoz peletirane slame u Uniju i da je se uvrsti u Prilog V. Uredbi (EZ) br. 136/2004.
            
         
               (5)
            
            
               Bjelarus je već uvršten u Prilog V. Uredbi (EZ) br. 136/2004 i ovlašten je za izvoz svih vrsta sijena i slame u Uniju. Međutim neke države članice izrazile su zabrinutost zbog promijenjenog stanja u pogledu zdravlja životinja u Bjelarusu, navodeći slučajeve izbijanja afričke svinjske kuge. Strahuju da bi izvoz neprerađenog sijena i slame iz predmetne treće zemlje mogao značiti visok rizik za zdravlje životinja u Uniji. Tako je zatraženo donošenje mjera predostrožnosti u smislu uvođenja restriktivnijih uvjeta za uvoz sijena i slame iz Bjelarusa.
            
         
               (6)
            
            
               Analizom je utvrđeno da stanje u pogledu zdravlja životinja u Bjelarusu i Ukrajini ne uključuje rizik od širenja infektivnih ili zaraznih bolesti životinja u Uniji ako se dopusti uvoz samo peletirane slame namijenjene izgaranju, pod uvjetom da se ona izravno dostavlja od odobrene granične inspekcijske postaje na ulazu u Uniju do odredišnog pogona gdje se spaljuje. Kako bi se osiguralo da te pošiljke ne budu rizik za zdravlje životinja time što će ih se preusmjeriti s njihova predviđenog odredišta, mora ih se prevoziti u skladu s carinskim postupkom za provoz, kako je propisano Uredbom Vijeća (EEZ) br. 2913/92 (3), i na odgovarajući način pratiti u integriranom kompjutoriziranom veterinarskom sustavu (TRACES) od ulazne granične inspekcijske postaje do odredišnog pogona.
            
         
               (7)
            
            
               Uredbu (EZ) br. 136/2004 treba stoga na odgovarajući način izmijeniti.
            
         
               (8)
            
            
               Mjere predviđene u ovoj Uredbi u skladu su s mišljenjem Odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Prilog V. Uredbi (EZ) br. 136/2004 zamjenjuje se Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. svibnja 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 24, 30.1.1998., str. 9.
   
   
      (2)  Uredba Komisije (EZ) br. 136/2004 od 22. siječnja 2004. o postupcima za veterinarske preglede na graničnim inspekcijskim postajama Zajednice za proizvode koji se uvoze iz trećih zemalja (SL L 21, 28.1.2004., str. 11.).
   
      (3)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
         
            „PRILOG V.
            POPIS ZEMALJA IZ ČLANKA 9.
            
                        ISO oznaka
                     
                     
                        Država
                     
                  
                        AU
                     
                     
                        Australija
                     
                  
                        BY
                     
                     
                        Bjelarus (1)
                        
                     
                  
                        CA
                     
                     
                        Kanada
                     
                  
                        CH
                     
                     
                        Švicarska
                     
                  
                        CL
                     
                     
                        Čile
                     
                  
                        GL
                     
                     
                        Grenland
                     
                  
                        IS
                     
                     
                        Island
                     
                  
                        NZ
                     
                     
                        Novi Zeland
                     
                  
                        RS
                     
                     
                        Srbija (2)
                        
                     
                  
                        UA
                     
                     
                        Ukrajina (1)
                        
                     
                  
                        US
                     
                     
                        Sjedinjene Američke Države
                     
                  
                        ZA
                     
                     
                        Južna Afrika (osim dijela kontrolnog područja za bolesti slinavke i šapa koji se nalazi u veterinarskoj regiji Sjeverni i Istočni Transvaal, oblasti Ingwavuma veterinarskog područja Natal i u pograničnom području s Bocvanom istočno od 28° zemljopisne dužine)
                     
                  
      
      
         (1)  Samo peletirana slama namijenjena izgaranju, koja se izravno dostavlja u skladu s carinskim postupkom za provoz kako je propisano člankom 4. stavkom 16. točkom (b) Uredbe (EEZ) br. 2913/92 (SL L 302, 19.10.1992., str. 1.) i prati u sustavu TRACES od odobrene granične inspekcijske postaje na ulazu u Uniju do odredišnog pogona u Uniji, gdje se spaljuje.
      
         (2)  Kako se upućuje u članku 135. Sporazuma o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane (SL L 278, 18.10.2013., str. 16.).”